Adrian Coman, românul căsătorit cu un alt bărbat, a primit pașaport după ce ministrul Aurescu a cerut consulatului din New York să elibereze actul refuzat inițial

Ministrul afacerilor Externe, Bogdan Aurescu, a dispus pe 6 noiembrie eliberarea pașaportului simplu temporar pentru cetățeanul român Adrian Coman, căruia consulul Cătălin Dancu îi refuzase acest drept pe motiv că este căsătorit cu un bărbat.

În 7 noiembrie, Adrian Coman s-a prezentat la sediul Consulatului General al României la New York, unde reprezentanții instituției i-au eliberat persoanei pașaportul simplu temporar, potrivit unui comunicat al MAE.

Astfel, Coman își poate exercita dreptul de vot.

La începutul anului, Adrian Coman a solicitat la Consulatul României la New York reînnoirea pașaportului. A completat un formular online, unde s-a declarat căsătorit la întrebarea obligatorie privind statutul civil. După ce a completat formularul, bărbatul de 47 de ani a depus ca anexă o copie a certificatului de căsătorie, de unde rezultă că partenerul său este de același sex.

După câteva zile, reprezentanții Consulatului l-au anunțat că Ministerul Afacerilor Externe nu poate procesa cererea lui, întrucât certificatul său de căsătorie nu are corespondent legal în regimul actelor de stare civilă emise de statul român. ”Atât timp cât dumneavoastră ați solicitat emiterea unui nou pașaport și ați precizat de bunăvoie faptul că sunteți căsătorit cu o persoană de același sex, autoritățile române nu pot emite un pașaport în aceste condiții”, se arată în răspunsul oficial semnat de consulul României la New York, Cătălin Dancu, potrivit unei investigații Libertatea.

Foto: Adrian Coman și soțul său, Clai Hamilton / Sursa: Facebook